વડાપ્રધાન નરેન્દ્ર મોદીએ આજે ઈન્ડિયા પોસ્ટ પેમેન્ટ બેન્કની શરૂઆત કરાવી હતી. ઈન્ડિયા પોસ્ટ પેમેન્ટ બેન્કનો હેતુ દેશમાં બેન્કીંગ વ્યવસ્થાને બદલવાનો રહેલો છે. બચત અને વર્તમાન ખાતા, મની ટ્રાન્સફર અને ડાયરેક્ટ બેનિફેટ ટ્રાન્સફર જેવી શ્રેણીબદ્ધ સેવાઓની ઓફર ઈન્ડિયા પોસ્ટ પેમેન્ટ બેન્ક કરનાર છે. એક નવી શરૂઆત થવા જઈ રહી છે. બિલ અને યુટીલીટી પેમેન્ટ, એન્ટરપ્રાઈઝ અને મર્ચન્ટ પેમેન્ટ જેવી સેવાઓ પણ આપશે. દિલ્હીમાં તાલકટોરા સ્ટેડિયમ ખાતે આયોજિત કાર્યક્રમમાં બોલતા મોદીએ કહ્યું હતું કે ઈન્ડિયા પોસ્ટ પેમેન્ટ બેન્કથી દેશના આર્થિક, સામાજિક સ્થિતિમાં જોરદાર ફેરફાર થશે. આના કારણે દેશના દરેક વિસ્તાર સુધી પહોંચી શકાશે. આ પેમેન્ટ બેન્ક બેન્કીંગ અને ડિઝિટલ પેમેન્ટમાં ક્રાંતિ લાવશે. મોદીએ એમ પણ કહ્યું હતું કે ઈન્ડિયા પોસ્ટ પેમેન્ટ બેન્ક ખેડૂતો અને વડાપ્રધાનની પાક વિમા યોજના જેવી સ્કીમો માટે પણ મદદરૂપ થનાર છે. આ તમામ સ્કીમ આના લીધે વધુ મજબૂત થશે. મોદીએ આ પ્રસંગ બેન્કીંગ સેકટરમાં બેડલોનના મુદ્દા ઉપર વાત કરી હતી. આ પ્રસંગે ઉપસ્થિત રહેલા કેન્દ્રિય મંત્રી મનોજ સિંહાએ કહ્યું હતું કે આઈપીપીબીના લોન્ચ સાથે હવે એક વિશ્વાસપાત્ર પોસ્ટમેન હવે બેન્કર બની જશે અને લાખો લોકોની ઈચ્છાઓને પૂર્ણ કરશે.